Sjamil Basajev
Store norske leksikon,Historie,Verdens historie og samtidshistorie,Europa,Russland og Sovjetunionens historie,Russlands samtidshistorie
Sjamil Basajev var en tsjetsjensk separatistleder som støttet president Dudajev under den første Tsjetsjenia-krigen (1994–1996). I 1997 ble Basajev visestatsminister i Tsjetsjenia, og fra 1998 var han fungerende statsminister. Han ledet i 1999 et angrep på naborepublikken Dagestan som utløste den andre Tsjetsjenia-krig (1999–).
Basajev var en sentral leder blant radikale islamister og hadde stor autoritet i hele Nordkaukasus og ble i 2005 utnevnt til viseministerpresident med ansvar for alle militære strukturer i den nyutnevnte undergrunnsregjeringen i Tsjetsjenia. Ifølge analytikere ble han medlem i undergrunnsregjeringen for å tiltrekke økonomisk støtte fra fundamentalister i Midtøsten. Etter at Maskhadov ble drept 8. mars 2005 ble Basajev nestleder for separatistbevegelsen. Basajev skal ha blitt drept av russiske spesialstyrker i juli 2006. Ettermæle Basajev var kjent for sin hensynsløshet og han var den mest ettersøkte ekstremistlederen i Russland etter at han innrømmet å ha planlagt gisselaksjonen i Beslan 2004, da over 1200 barn, foreldre og lærere ble tatt som gisler på skole nr. 1: minst 331 gisler omkom, hvorav 186 var barn.Basajev stod også bak flere andre terroraksjoner, blant annet kapringen av et sovjetisk fly som ble tvunget til Ankara (1991), gisselaksjonen i Budjonnovsk der mer enn 1000 mennesker ble tatt som gisler på et sykehus (1995), gisselaksjonen i Dubrovkateateret i Moskva der mer enn 800 mennesker ble holdt som gisler (2002) og sprengingen av to russiske passasjerfly med til sammen 94 mennesker om bord (2004). Han tok også på seg ansvaret for at flere hundre militante tsjetsjenere gikk til angrep på en rekke offentlige bygninger i byen Naltsjik i Kabardino-Balkaria i oktober 2005. Les mer i Store norske leksikon Tsjetsjenia Dagestan ekstremisme